เร่งลงพื้นที่สำรวจพื้นที่ระบาดให้เป็นปัจจุบัน หลัง ครม. อนุมัติโครงการเพิ่มประสิทธิภาพการควบคุมโรคใบด่างมันสำปะหลังแบบครอบคลุมพื้นที่
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า กรมส่งเสริมการเกษตรเร่งดำเนินการเฝ้าระวังและป้องกันการระบาดโรคใบด่างมันสำปะหลัง พร้อมสร้างการรับรู้ให้กับเจ้าหน้าที่ส่งเสริมการเกษตรและเกษตรกร เพื่อกระตุ้นให้เกษตรกรตื่นตัวตระหนักรู้ถึงความเสียหายที่อาจเกิดขึ้นและส่งเสริมให้เกษตรกรหมั่นสำรวจติดตามการระบาดในแปลงปลูกของตนเองอย่างสม่ำเสมอ ซึ่งขณะนี้ได้สั่งการให้เกษตรจังหวัดที่มีพื้นที่ปลูกมันสำปะหลังทุกจังหวัด ทำความเข้าใจและเชิญชวนเกษตรกรผู้ปลูกมันสำปะหลัง 2 ประเภทคือ เกษตรกรผู้ขอรับความช่วยเหลือ และเกษตรกรผู้ผลิตแปลงพันธุ์สะอาด เข้าร่วมโครงการ เพื่อให้เกิดการจับคู่แปลงพันธุ์สะอาดกับเกษตรกรผู้ขอรับท่อนพันธุ์ในพื้นที่ใกล้เคียง ซึ่งจะเกิดความเหมาะสมกับสภาพพื้นที่ปลูกที่มีความใกล้เคียงกัน และร่นระยะเวลาการขนส่ง รวมทั้งจะได้เกษตรกรผู้ผลิตแปลงพันธุ์สะอาดเป็นผู้นำ ในการให้ความรู้แก่เกษตรกรผู้ขอรับความช่วยเหลือได้เป็นอย่างดี โดยการรับสมัครแปลงพันธุ์สะอาดให้แล้วเสร็จภายเดือนกรกฎาคม 2564 การชดเชยการทำลาย เกษตรกรที่เข้าร่วมโครงการ จะต้องทำลายต้นที่เป็นโรค และพักแปลงให้แล้วเสร็จ ภายในเดือนสิงหาคม 2564 หลังจากนั้น คณะทำงานระดับตำบล/อำเภอ/จังหวัด จะดำเนินการตรวจสอบผลการทำลายว่าเป็นไปตามหลักเกณฑ์หรือไม่ ก่อนจะส่งผลการตรวจสอบให้กรมส่งเสริมการเกษตรทราบและตรวจสอบข้อมูลเกษตรกรที่ผ่านหลักเกณฑ์อีกครั้งก่อนส่งข้อมูลให้ ธ.ก.ส. เพื่อโอนเงินชดเชยค่าทำลายให้เกษตรกรต่อไปสำหรับแผนการดำเนินงานของโครงการเพิ่มประสิทธิภาพการควบคุมโรคใบด่างมันสำปะหลังแบบครอบคลุมพื้นที่ มีแผนโดยเน้นสร้างการรับรู้และชี้แจงโครงการให้กับเจ้าหน้าที่ที่เกี่ยวข้องและเกษตรกรเป้าหมาย / สำรวจ/ชี้เป้าพื้นที่ระบาด ควบคู่ไปกับ รับสมัครแปลงพันธุ์สะอาด / ทำลายต้นเป็นโรคและชดเชยค่าทำลายให้เกษตรกร / สนับสนุนท่อนพันธุ์มันสำปะหลังสะอาดและโอนเงินค่าท่อนพันธุ์ให้เกษตรกรเจ้าของแปลงพันธุ์สะอาดที่เข้าร่วมโครงการ / ติดตามประเมินผล และดำเนินโครงการควบคู่กับการใช้มาตรการทางกฎหมาย พระราชบัญญัติกักพืช พ.ศ. 2507 โดยมุ่งส่งเสริมให้เกษตรกรทำลายต้นที่เป็นโรคให้หมดสิ้นทุกพื้นที่ เพื่อตัดวงจรการระบาดของโรคและปรับมาใช้พันธุ์สะอาดและทนทานต่อโรค